પ્રદેશ પ્રમુખ તરીકેના પહેલાં ભાષણમાં તેમણે નેતા અને કાર્યકર વચ્ચેની દિવાલ તોડવાના કોંગ્રેસ અધ્યક્ષ રાહુલ ગાંધીના નિવેદનનો ઉલ્લેખ કરતાં જણાવ્યું કે, હું કાર્યકર જ છું, તેથી દિવાલ ઉભી થવાનો કોઈ સવાલ નથી, પરંતુ ગુજરાતમાં ૨૦૧૯ની લોકસભાની ચૂંટણી, ૨૦૨૦માં તાલુકા-જિલ્લા પંચાયતો અને મહાનગરપાલિકા તથા ૨૦૨૨માં વિધાનસભાની ચૂંટણી માટે કોંગ્રેસના કાર્યકરોને અત્યારથી જ કમર કસવાનું આહવાન કરતાં જણાવ્યું કે, કોંગ્રેસમાં કોઈ જૂથ નથી. કોંગી કાર્યકરનું બૂથ એ જ એક માત્ર લક્ષ્ય હોવું જોઈએ. ભાજપની નીતિ-રીતિ, અન્યાય અને અત્યાચાર સામે સમાજના દલિત, શોષીત, પીડિત, ખેડૂત સહિતના તમામ વર્ગોના કલ્યાણ માટે માત્ર વાતો કરવાથી નહીં, પરંતુ પરસેવો પાડી-પરિશ્રણ કરીને ચોક્કસ રણનીતિ અપનાવીને આગળ વધવાની નેમ વ્યક્ત કરી હતી. તેમણે સિનિયર કોંગી નેતાઓના અનુભવ અને માર્ગદર્શન સાથે યુવાનોના જોશના સમન્વય પર ભાર મૂકી જણાવ્યું કે, આગામી સપ્તાહથી જ લોકોના ઘર સુધી પહોંચવા, તેમના સુખ-દુ:ખના ભાગીદાર બનાવાના કાર્યક્રમો આપવામાં આવશે.